เอ็กซิมแบงก์เปิดประตูดูแลความเสี่ยงส่งออก
เอ็กซิมแบงก์หนุนเอสเอ็มอีรุกป้องกันความเสี่ยงค่าบาท ลุยเปิดขายฟอร์เวิร์ด คอนแทรกต์ ให้ลูกค้า
8 พ.ค. 2556

เอ็กซิมแบงก์หนุนเอสเอ็มอีรุกป้องกันความเสี่ยงค่าบาท ลุยเปิดขายฟอร์เวิร์ด คอนแทรกต์ ให้ลูกค้า
นายคนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า ธนาคารเปิดให้บริการสัญญาซื้อขายเงินตราต่างประเทศล่วงหน้า (Foreign Exchange Forward Contract) แก่ลูกค้าทั่วไปที่ไม่จำเป็นต้องเป็นลูกค้าสินเชื่อกับธนาคารก็สามารถใช้บริการสัญญาซื้อขายเงินตราต่างประเทศล่วงหน้าได้ โดยไม่มีกำหนดยอดส่งออกขั้นต่ำ และสามารถทำการป้องกันความเสี่ยงได้ทันทีที่ได้รับอนุมัติวงเงิน โดยไม่มีค่าใช้จ่ายเพิ่มเติม
นอกจากนี้ ลูกค้ายังสามารถใช้บริการประกันการส่งออก ซึ่งคุ้มครองความเสี่ยงจากการไม่ได้รับชำระเงินค่าสินค้าจากสาเหตุทางการค้าหรือการเมือง ซึ่งเป็นการคุ้มครองความเสี่ยงจากความเสียหายจากกฎระเบียบของรัฐบาลในประเทศที่ไปลงทุน
ขณะเดียวกัน ลูกค้าก็สามารถใช้บริการประกันการส่งออกระยะกลางและระยะยาว คุ้มครองความเสี่ยงจากการส่งออกและบริการที่มีระยะเวลาการชำระเงินหรือสัญญา 6 เดือนขึ้นไปถึง 5 ปี เช่น การส่งออกสินค้าทุน การรับเหมาก่อสร้าง
“ช่วงนี้เอสเอ็มอีไม่ควรชะล่าใจกับการส่งออก ควรปิดความเสี่ยงด้วยบริการสัญญาซื้อขายเงินตราต่างประเทศล่วงหน้า จะไม่ต้องกังวลว่าจะไม่ได้รับชำระเงินค่าสินค้า” นายคนิสร์ กล่าว